**TASZ**

**Társaság a Szabadságjogokért**

**Kapronczay Stefánia**

ügyvezető igazgató részére

Kedves Kapronczay Stefánia!

Ifj. Lomnici Zoltán CÖF-CÖKA szóvivőnek írt kioktató levelében Ön többször tesz megállapításokat a CÖF-ről. Ennek folytán feljogosítottnak érezzük magunkat a válaszra. Először is szeretnénk tudomására hozni, hogy jogi szakértőnk sok ezer polgár elismerését vívta ki eredményes munkásságával, és szervezetünk nagyrabecsülését is élvezi.

A Magyarországon létező civil szervezetek szerencsére demokratikus jogállamban működnek, így szabadon kinyilváníthatják - elmondhatják és leírhatják - véleményüket, amint azt a köztünk lévő nézetkülönbségekből eredő, reményeink szerint építő jellegű, kulturált vita is igazolja.

A CÖF-CÖKA a saját munkájának megítélése során elsősorban a társadalomban jelenleg többségben levő állásfoglalásokra alapoz, miközben a kisebbség jelzéseit is megfontolja, igyekszik azokat a társadalmi rétegek minél szélesebb spektrumából begyűjteni és hasznosítani.

Ebből a szempontból igen fontos mércének tartjuk a magyar polgárok által nyújtott erkölcsi és anyagi támogatások nagyságrendjét.

Talán nem követünk el hibát, ha az Önök által a saját szervezetükről közölt adatokat összevetjük a CÖF-CÖKA szintén nyilvános pénzügyi kimutatásával.

Magánszemélyektől kapott adományok:

 TASZ 19 millió Ft

 CÖF-CÖKA 250 millió Ft

Pályázatokon elnyert pénzek:

 TASZ (Norvég Civil Alapból) 14 millió Ft

 CÖF-CÖKA (Szövetség a Polgári Magyarországért Alapítványtól)

 15,7 millió Ft

Külföldről érkező adományok:

 TASZ kb. 200 millió Ft

 CÖF-CÖKA 0 Ft

A fenti adatokból jól látható, hogy a TASZ több mint 220 milliós kiadását külföldi szervezetek támogatása nélkül nem tudta volna fedezni, azaz *a működési területét képező országból származó forrásokra alapozva nem lenne működőképes.*

Ezért a CÖF-CÖKA határozott álláspontja szerint a külföldi szervezetektől érkező adományok nemzetbiztonsági okokból is átláthatóságot követelnek. Ez pedig úgy valósulhat meg, ha a fogadó szervezet köteles lesz nyilvánossá tenni az adományozásról szóló szerződéseket. Olyan törvényt kell alkotni, amely erre vonatkozóan vizsgálati lehetőséget biztosít az arra feljogosított állami szerveknek.

Szervezetünk utal arra, hogy az Amerikai Egyesült Államokban is hasonló jellegű szabályozás van érvényben, amelynek szigorítása várható a választások közeledtével.

A CÖF-CÖKA tehát nem a TASZ *tevékenységét támadja*, hanem *Magyarország szuverenitását védelmezi* az esetleges egyoldalú, pártpolitikai célokat szolgáló külső beavatkozásoktól.

Veszélyes lehet, ha egy saját lábán megállni képtelen civil szervezet számláit külföldiek fizetik, hiszen ez azt jelenti, hogy a kenyéradó gazdák kívánságára fennáll a lehetőség az ország szuverenitását sértő cselekmények finanszírozására is.

A TASZ-nak tisztában kell azzal is lennie, hogy a magyar civilek egy jelentős része aggodalommal, és nem csekély ellenszenvvel figyeli Soros György tevékenységét, akit számos országban persona non gratanak minősítettek, és a híradások alapján tőzsde-spekulánsi munkásságát még az Egyesült Államok polgárainak egy jelentős része is elítéli.

Biztosak vagyunk abban, hogy a TASZ is érdekelt a vázolt összeférhetetlenség lehetőségének kizárásában és a teljes civil szféra finanszírozásának jogilag körülhatárolt átláthatóvá tételében.

Végezetül kommentálás nélkül álljon itt még egy összehasonlító adatsor, amely a szervezetek személyi kiadásait tartalmazza.

Személyi jellegű kiadások:

 TASZ 121 millió Ft

 CÖF-CÖKA 5 millió Ft

És tegyünk fel még egy alapkérdést!

Vajon a külföldi szervezetek miért nem közvetlenül nyújtják a támogatást a szerintük jogsértést elszenvedő civil szervezeteknek és magánszemélyeknek? Miért nem ismerheti meg a nyilvánosság az állam ill. a regnáló kormány által állítólagosan elkövetett konkrét cselekményeket?

Egyértelműnek tűnik a válasz. A közvetítő szervezet ápol s eltakar, nem nyomon követhető, hogy a rajta keresztül futtatott pénz adott esetben a magyar belügyekbe történő beavatkozásnak minősülő cselekményeket is finanszírozhat.

Semmi akadálya nem lenne, hogy a személyiségi jogi sérelmet szenvedők részére civil szervezetek pl. jogi képviselőt finanszírozzanak, konkrét jogsértés esetében támogassák a tiltakozást magyar és nemzetközi szervezeteknél. De ha a támogatás közvetett és a konkrétumok következetesen a háttér homályában maradnak, ha nincs, aki a külföldi pénzek tényleges felhasználását illetően vállalná a felelősséget, az ország nyilvánossága joggal következtet arra, hogy szuverenitást sértő cselekmények is finanszírozásra kerülhetnek.

A TASZ-szal szemben a CÖF-CÖKA a maga érdekvédelmi tevékenységét mindig közvetlenül, a saját nevében folytatja.

Kíváncsian várjuk továbbá azt a pillanatot is, amikor Önök Strasbourgban vagy itthon kiállnak a magyar kormány valamely döntése mellett, amely ellen jogtalan támadás indul.

Ugyanakkor nem élünk azzal a felajánlással, hogy a külföldi adományok segítségével Önök a CÖF-CÖKÁ-t is hajlandóak megvédeni. Ha támogatásra szorulunk, azt a magyar adófizető állampolgároktól várjuk, ahogy eddig is. Védelmünket, ha kell, szintén az ő felkészültségükre alapozzuk.

Élő és fontos tényezőnek tartjuk, hogy Ön és szervezete, valamint ifj. Lomnici Zoltán szóvivő és a CÖF-CÖKA egyaránt szabadon véleményt nyilváníthat országunkban. Kérjük azonban, hogy ne egy szélsőségesen elfogult hírportálon keresztül közöljék mondanivalójukat, hanem egyenesen nekünk címezve.

Reméljük, az Önök részéről sincs akadálya annak, hogy levélváltásunkat honlapjainkon kölcsönösen közzétegyük.

További sikeres munkát kívánva:

 a CÖF-CÖKA vezetősége